Նոյեմբերի 13-ին Սոչիում կայանալիք Պուտին-Էրդողան հանդիպման շուրջ հետաքրքրությունն այսօր գեներացվում է Ադրբեջանի կողմից: Բաքուն շարունակում է թմբկահարել Թեհրանում Ռոուհանի-Պուտին-Ալիեւ եռակողմ հանդիպման ժամանակ Պուտինի` իբր, Լեռնային Ղարաբաղի 5 շրջաններն Ադրբեջանին վերադարձնելու 3 նախապայմանները (Ադրբեջանի անդամակցություն ԵԱՏՄ-ին, անդամակցություն ՀԱՊԿ-ին եւ ռուսական զորքի տեղակայում շփման գծում): Այդկերպ Ալիեւը, հավանաբար, փորձում է Պուտին-Էրդողան հանդիպումը ներկայացնել որպես Թեհրանի հանդիպման շարունակություն, սակայն հազիվ թե Արեւմուտքում նույնքան վստահ են, որ Սոչիում Պուտինն ու Էրդողանը քննարկելու են Ղարաբաղի հարցը: Պուտինն այն մակարդակի քաղաքական առաջնորդը չէ, որ Ղարաբաղի հարցը քննարկման առարկա դարձնի այդ հակամարտության հետ որեւէ առնչություն չունեցող, բայց դրանից շահ ակնկալող երկրի ղեկավարի հետ: Երբ Էրդողանը հայտարարում է, որ Սոչի է գնում Ղարաբաղի հարցը քննարկելու համար, դա դեռեւս չի նշանակում, որ Ղարաբաղի հարցն է դառնալու բանակցության առանցքը: Գուցե խոսքի մեջ նույնիսկ հիշատակեն Ղարաբաղը, բայց հստակ է, որ Էրդողանը Սոչի է մեկնում Թուրքիային հուզող ավելի կարեւոր հարցերով, այդ թվում եւ՝ Սիրիայի խնդրի վերջնական կարգավորման: